
Styrings- og ledelsesstruktur på institusjonsnivået - prorektors rolle

I styremøte 10. mars i år, sak S 08-05 Styrings- og ledelsesstruktur ved Universitetet i Tromsø, fastsatte universitetsstyret styrings- og ledelsesstrukturen på institusjonsnivået. Universitetsstyret gjorde blant annet følgende vedtak: 

Styrings- og ledelsesstrukturen på institusjonsnivå skal være organisert med en rektor og en prorektor, som er henholdsvis leder og nestleder for universitetsstyret, og en åremålstilsatt universitetsdirektør. Rektor og prorektor velges blant de fast ansatte i undervisnings- og forskerstillinger ved Universitetet i Tromsø.

I forslag til ny universitets- og høgskolelov § 9-3 (1) heter det:

Styret har elleve medlemmer og består av styreleder, tre medlemmer valgt blant ansatte i undervisnings- og forskerstilling, ett medlem valgt blant de teknisk og administrativt ansatte, to medlemmer valgt blant studentene og fire eksterne medlemmer. Hvis rektor er valgt etter § 10-1, er rektor styrets leder.

I lovforslaget § 9-4 (2) heter det:

Hvis de midlertidig ansatte i undervisnings- og forskerstilling utgjør mer enn 25 prosent av de ansatte i undervisnings- og forskerstilling ved institusjonen, skal denne gruppen velge ett av styremedlemmene fra de ansatte i undervisnings- og forskerstilling. Det skal foretas særskilt valg for denne gruppen. Slikt styremedlem velges for ett år.

Ved Universitetet i Tromsø utgjør de midlertidig ansatte i undervisnings- og forskerstilling om lag 52 % av gruppen ansatte i undervisnings- og forskerstilling med stemmerett (dvs har mer enn 50 % stilling og er tilsatt for mer enn ett år).

Universitetsstyret vil etter lovendringen og styrets vedtak bestå av

· Rektor, styreleder

· Prorektor, nestleder

· Én representant for de fast ansatte i undervisnings- og forskerstilling

· Én representant for de midlertidig ansatte i undervisnings- og forskerstilling, valgt for ett år

· Én representant for de teknisk og administrativt ansatte

· To representanter for studentene, valgt for ett år

· Fire eksterne representanter

Lovendringen nevnt ovenfor innebærer at antall styrerepresentanter fra gruppen fast ansatte i undervisnings- og forskerstilling reduseres fra fire til tre, og av disse er det bare én som vil være i ordinær undervisnings- og forskningsaktivitet. Universitetsdirektøren mener dette er uheldig, og finner grunn til å foreslå for universitetsstyret at prorektor ikke skal ha fast plass i styret, men være personlig varamedlem for rektor, og tre inn i rektors sted ved forfall.

Det er ikke urimelig at gruppen midlertidig ansatte i undervisnings- og forskerstilling (stipendiater, post doc, ansatte i prosjektstillinger og ansatte på kvalifiseringsvilkår) i loven er gitt en styrerepresentant. Som nevnt utgjør denne gruppen en ganske stor del av de vitenskapelige ansatte ved Universitetet. Imidlertid går dette på bekostning av representasjon fra gruppen fast ansatte i undervisnings- og forskerstilling. Universitetsdirektøren mener at styrerepresentantene fra gruppen fast ansatte i undervisnings- og forskerstilling tilfører styret nødvendig erfaring fra Universitetets virksomhet som er verdifull for styret når det blant annet drøfter institusjonens faglige utvikling og prioriteringer. Videre utgjør disse en helt annen kontinuitet enn en representant som skal velges for ett år av gangen.

Prorektor skal sammen med rektor utgjøre den faglige toppledelse ved institusjonen, og vil naturlig arbeide nært rektor. Prorektor vil inneha samme ståsted som rektor som et heltids lederverv på institusjonsnivå innebærer. Det er derfor ikke likegyldig om ett av de tre styremedlemmene fra gruppen faste vitenskapelige ansatte er Universitetets faglige nestleder eller en av de ansatte i ordinær undervisnings- og forskningsaktivitet.

For å kunne videreføre ordningen med to styrerepresentanter fra sistnevnte gruppe ansatte, foreslår universitetsdirektøren å innføre samme ordning ved UiTø som nylig er vedtatt for Universitetene i Oslo og Bergen, dvs en ordning hvor prorektor velges, gis møte-, tale- og forslagsrett i styret, er rektors personlige varamedlem til styret og institusjonens faglige nestleder.

Spørsmålet er videre om prorektor skal velges uavhengig av rektorvalget, eller om det bør innføres en ordningen hvor en rektorkandidat stiller til valg sammen med én utvalgt prorektorkandidat, dvs som et team. En slik ordning vil sikre at rektor- og prorektorkandidatene går til valg på et felles program, og i stor grad sammenfallende strategier for institusjonen. Universitetsdirektøren finner denne ordningen ryddigst.

Imidlertid er valgstyret i gang med sitt arbeid, og fristen for å nominere rektor og prorektorkandidater er satt til 18. april. Valget avholdes 9./10. mai. Å endre forutsetningene for nominasjon av kandidater nå, bør medføre at nevnte frist og valgdato må utsettes. Dette finner universitetsdirektøren ikke tilrådelig, men ordningen bør vurderes forut for neste rektorvalg.

Forslaget om å gjøre prorektor til rektors personlige varamedlem til styret, vil ikke medføre komplikasjoner for det forestående valget. Fristen for å nominere kandidater til vervene som styremedlemmer, er satt til 13. mai, og valget planlagt gjennomført 3. juni.

Universitetsdirektøren legger frem følgende 

forslag til vedtak:

1. Styrings- og ledelsesstrukturen på institusjonsnivå skal være organisert med en rektor som leder for universitetsstyret, en prorektor som rektors faste personlige varamedlem, og en åremålstilsatt universitetsdirektør. Rektor og prorektor velges blant de fast ansatte i undervisnings- og forskerstillinger ved Universitetet i Tromsø. Prorektor har møte-, tale- og forslagsrett til universitetsstyret. 

2. Universitetsstyret får denne sammensetningen: styreleder (rektor) valgt av ansatte og studenter, to representanter valgt av og blant de fast ansatte i undervisnings- og forskerstilling, én representant valgt av og blant de teknisk-administrative ansatte, én representant valgt av og blant de midlertidig ansatte i undervisnings- og forskerstilling, to representanter valgt av og blant studentene og fire eksterne representanter oppnevnt av Utdannings- og forskningsdepartementet.

3. Universitetsledelsen gis fullmakt til å endre valgreglene i samsvar med dette og med umiddelbar virkning.

Tromsø, 30.03.2005

